b'\n_START_ARTICLE_\nErhvervssygdom\n_START_PARAGRAPH_\nEn erhvervssygdom er en sygdom, som en person kan f\xc3\xa5 p\xc3\xa5 grund af sit arbejde eller de forhold, arbejdet er foreg\xc3\xa5et under._NEWLINE_En erhvervssygdom opst\xc3\xa5r p\xc3\xa5 grund af p\xc3\xa5virkninger p\xc3\xa5 arbejdet, og sygdommen skal v\xc3\xa6re kendt inden for den medicinske verden. Der skal alts\xc3\xa5 v\xc3\xa6re en tydelig sammenh\xc3\xa6ng mellem det arbejde, som personen har udf\xc3\xb8rt og de gener, personen har. Eksempler p\xc3\xa5 erhvervssygdomme er "tennisalbue" og h\xc3\xb8retab.\n_START_SECTION_\nDanmark\n_START_PARAGRAPH_\nI Danmark er det s\xc3\xa5dan, at Arbejdsskadestyrelsen vurderer, om der er tale om en erhvervssygdom, og om sagen er en arbejdsskade. Dermed kan personen have ret til en erstatning.\n_START_SECTION_\nAnmeldelse af erhvervssygdomme\n_START_PARAGRAPH_\nL\xc3\xa6ger og tandl\xc3\xa6ger har pligt til at anmelde en erhvervssygdom s\xc3\xa5 snart, de har en mistanke om, at en patient har p\xc3\xa5draget sig denne ved sit arbejde. Erhvervssygdomme skal anmeldes digitalt p\xc3\xa5 www.erhvervssygdomme.dk.\n_START_SECTION_\nErstatning for erhvervssygdomme\n_START_PARAGRAPH_\nArbejdsskadestyrelsen vurderer sager omkring erhvervssygdomme ud fra fortegnelsen over erhvervssygdomme. Erhvervssygdomsfortegnelsen viser de sygdomme, som kan anerkendes som en erhvervssygdom. En sygdom, der ikke st\xc3\xa5r p\xc3\xa5 fortegnelsen, kan stadig anerkendes som en arbejdsskade. Det kr\xc3\xa6ver, at sygdommen bliver diskuteret i Erhvervssygdomsudvalget. Her sidder eksperter og repr\xc3\xa6sentanter fra Arbejdsskadestyrelsen, Sundhedsstyrelsen, arbejdsgiver- og l\xc3\xb8nmodtagersiden._NEWLINE_Arbejdsgivere i Danmark har pligt til at forsikre deres ansatte ved erhvervssygdomme hos Arbejdsmarkedets Erhvervssygdomssikring (AES). Det er Arbejdsmarkedets Erhvervssygdomssikring, der opkr\xc3\xa6ver bidrag fra arbejdsgiverne til at betale udgifterne ved erhvervssygdomme.\n_START_SECTION_\nErhvervssygdomsfortegnelsen\n_START_PARAGRAPH_\nI Erhvervssygdomsfortegnelsen st\xc3\xa5r en r\xc3\xa6kke sygdomme, der kan opst\xc3\xa5 efter p\xc3\xa5virkninger p\xc3\xa5 en arbejdsplads i Danmark. Arbejdsskadestyrelsen kan anerkende en sygdom som en arbejdsskade, hvis en person har v\xc3\xa6ret udsat for p\xc3\xa5virkninger, der er beskrevet i fortegnelsen._NEWLINE_P\xc3\xa5 grund af \xc3\xa6ndringer af erhvervssygdomsbegrebet i 2004, er der to fortegnelser over erhvervssygdomme. Den gamle fortegnelse g\xc3\xa6lder for sygdomme, der er anmeldt indtil 31. december 2004, mens den nye fortegnelse g\xc3\xa6lder for sygdomme anmeldt fra 1. januar 2005. Arbejdsskadestyrelsen reviderer l\xc3\xb8bende fortegnelserne sammen med Erhvervssygdomsudvalget for at sikre, at begge fortegnelser tager udgangspunkt i den nyeste medicinske viden.'